Mikkel Bjørn (DF), 2024-12-05:
Tak for det.
I april mistede Sven-Oliver Anders sin hustru, Beate, og Sven-Oliver Anders' børn mistede deres mor.
For bare 8 måneder siden blev Beate kørt ihjel af en vanvidsbilist, men ikke af en hvilken som helst vanvidsbilist.
Det var nemlig en udvisningsdømt kriminel, som slet ikke burde være her i Danmark, der kørte Beate ihjel.
Det kunne han gøre, fordi partier her i Folketinget insisterer på, at udvisningsdømte terrorister, bandekriminelle og voldtægtsforbrydere kan bevæge sig frit rundt i Danmark, selv om de er dømt til udvisning.
Dansk Folkeparti er det eneste parti her i Folketinget, der vil fratage dem den ret.
Sven-Oliver Anders sidder nu sorgbetynget tilbage i sit hus, fordi en udvisningsdømt vanvidsbilist fra Kærshovedgård tog det mest dyrebare fra ham, hans hustru, Beate.
En kriminel, der aldrig skulle have haft mulighed for at sætte sig bag et rat, fratog Sven-Oliver Anders hans livsglæde og fremtid.
Det kunne have været undgået.
Danmarksdemokraterne, Socialdemokratiet, Venstre og Moderaterne, ja, hele rækken af partier her i Folketinget ud over Dansk Folkeparti sidder på deres hænder.
Kun Dansk Folkeparti vil tage det nødvendige og ansvarlige skridt og låse de her mennesker inde.
Hvordan forklarer de partier Sven-Oliver Anders, at en udvisningsdømt kriminel kan sætte sig bag rattet i en bil og tage hans hustru fra ham?
Hvordan kan partierne forsvare en lovgivning, der gør det muligt, at de værste kriminelle kan færdes frit iblandt os, som om intet var hændt?
Hvorfor skal terrorister og voldtægtsforbrydere have mere frihed end deres ofre?
Hvorfor skal de have lov til at eje biler og køre rundt på vores veje, som om de stadig var en del af det danske samfund?
Det er ikke bare ulogisk, det er respektløst over for alle de danskere, der hver dag betaler prisen for den slaphed.
Beate skulle have været her i dag.
I stedet er familien splittet, og Sven-Oliver Anders sidder tilbage med sin sorg og sine spørgsmål.
Hvordan kunne det ske?
Jo, det kunne det, fordi dørene på udrejsecenteret står åbne.
I stedet for at sikre, at de her mennesker rejser hjem, lader vi dem bevæge sig frit rundt i vores samfund.
Beate var bare ét offer, og spørgsmålet til regeringen og partierne her må være: Hvor mange flere ofre skal der til, før vi vågner op?
Det stopper ikke ved trafikken.
Jeg besøgte også for nylig Udrejsecenter Kærshovedgård, hvor jeg talte med naboer til udrejsecenteret, som ikke længere tør lade deres børn lege frit i haven.
Det her er ikke bare en tragedie for Sven-Oliver Anders, det er en katastrofe for alle danskere.
Alligevel trækker regeringen og partierne på skuldrene.
De ser til, mens tragedier som denne gentager sig.
De håber, at folk som Sven-Oliver Anders og hans historie måske går i glemmebogen.
Men jeg kan love jer én ting: Vi i Dansk Folkeparti glemmer ikke.
Vi glemmer ikke Beate, og vi glemmer ikke Sven-Oliver Anders, heller ikke selv om det i øjeblikket kun er ministeren, Enhedslisten og Konservative, der er til stede i salen.
Hvis man er dømt til udvisning og man har begået forbrydelser, der er så alvorlige, at man ikke længere har nogen plads i vores samfund, skal man ikke have friheden til at køre bil.
Man skal opholde sig på Kærshovedgård, indtil man bliver sendt hjem.
Alt andet er en hån mod retssikkerheden, mod vores værdier og mod mennesker som Sven-Oliver Anders.
Det er kun Dansk Folkeparti, der står fast.
Indtil vi får det flertal, der tør tage det ansvar, kan vi tage det første skridt: Vi kan fratage dem retten til at eje eller føre bil.
Det er tid til at vise ansvar over for dem, der stoler på, at vi her i Folketinget passer på dem.
Tak for ordet.